b'\n_START_ARTICLE_\nMatthew Pinsent\n_START_PARAGRAPH_\nSir Matthew Clive Pinsent (CBE) (f\xc3\xb8dt 10. oktober 1970 i Holt, England) er en britisk tidligere roer, firedobbelt olympisk guldvinder og tidobbelt verdensmester.\n_START_SECTION_\nKarriere\n_START_PARAGRAPH_\nPinsent deltog ved sit f\xc3\xb8rste OL ved OL 1992 i Barcelona, hvor han stillede op i toer uden styrmand sammen med Steve Redgrave. Parret vandt guld foran Tyskland og Slovenien, og gentog bedriften fire \xc3\xa5r senere ved OL 1996 i Atlanta, hvor briterne henviste Australien og Frankrig til s\xc3\xb8lv- og bronzemedaljerne._NEWLINE_Ved OL 2000 i Sydney var Pinsent skiftet til den britiske firer uden styrmand, og vandt ogs\xc3\xa5 guld ved sit tredje OL. Hans sidste lege blev OL 2004 i Athen, hvor han tog sin fjerde guldmedalje ved fire olympiske deltagelser, ogs\xc3\xa5 denne gang som del af den britiske firer uden styrmand._NEWLINE_Pinsent vandt desuden hele ti VM-guldmedaljer, seks i toer uden styrmand, tre i firer uden styrmand og \xc3\xa9n i toer med styrmand._NEWLINE_Pinsent stoppede sin karriere i 2004. Samme \xc3\xa5r blev han adlet af dronning Elizabeth 2. for sine indsatser for landet.'